Diari Oficial de la Generalitat Valenciana


Sumari del DOGV 5724, del 14-03-2008 (2008/3245)

RESOLUCIÓ de 5 de març de 2008, de la Direcció General d'Ordenació i Centres Docents per la qual es dicten instruccions per a formalitzar els documents bàsics d'avaluació i s'establix el procediment de sol·licitud d'assignació del número d'historial acadèmic per a Educació Primària i Educació Secundària Obligatòria.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5724

Data del DOGV
:   14-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3245


Data del document
:   05-03-2008

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * legislació
    * ensenyament obligatori
    * avaluació de coneixements
    * ensenyament secundari
    * legislació escolar
    * ensenyament primari
    * política educativa
    * programa d'ensenyament

RESOLUCIÓ de 5 de març de 2008, de la Direcció General d'Ordenació i Centres Docents per la qual es dicten instruccions per a formalitzar els documents bàsics d'avaluació i s'establix el procediment de sol·licitud d'assignació del número d'historial acadèmic per a Educació Primària i Educació Secundària Obligatòria. [2008/3245]  
L'Orde ECI/1845/2007, de 19 de juny, del Ministeri d'Educació i Ciència, establix els elements dels documents bàsics d'avaluació de l'educació bàsica regulada per la Llei 2/2006, de 3 de maig, d'Educació, així com els requisits formals derivats del procés d'avaluació que són necessaris per a garantir la mobilitat de l'alumnat.   
En la Comunitat Valenciana els Decrets 111/2007 i 112/2007, de 20 de juliol, del Consell, establixen el currículum, respectivament, de l'educació primària i de l'educació secundària obligatòria, i disposen que la conselleria competent en matèria d'educació determinarà els criteris sobre el procés d'avaluació de l'alumnat, així com les decisions que es deriven del dit procés; i concretarà els documents d'avaluació corresponents d'acord amb el que establixen els Reials Decrets 1513/2006, de 7 de desembre, i 1631/2006, de 29 de desembre, sobre ensenyances mínimes d'educació primària i educació secundària obligatòria.  
La conselleria d'Educació ha publicat les ordes de 13 de desembre de 2007 (DOCV de 14.12.2007), i de 14 de desembre de 2007 (DOCV de 21.12.2007), que regulen respectivament l'avaluació en educació primària i en educació secundària obligatòria, així com els documents bàsics que garantixen la mobilitat de l'alumnat. En els seus annexos inclouen els models dels documents oficials que els centres docents públics i privats han de fer ús i omplir.  
Es considera per tant necessari dictar instruccions sobre com formalitzar els nous documents establits en les ordes d'avaluació mencionades en el paràgraf anterior.  
Per tot allò que s'ha exposat, la Direcció General d'Ordenació i Centres Docents, resol:  
Primer. Documents bàsics d'avaluació  
Els documents que han d'utilitzar-se en el procés d'avaluació per a educació primària i educació secundària obligatòria són:  
- Historial acadèmic d'educació primària.  
- Historial acadèmic d'educació secundària obligatòria.  
- Expedient acadèmic.  
- Actes d'avaluació.  
- Informe per trasllat.  
Segon. Historial acadèmic  
1. Característiques generals.  
1.1. L'historial acadèmic, segons establix l'orde d'avaluació d'educació primària i l'orde d'avaluació d'educació secundària obligatòria, és el document oficial que reflectix els resultats de l'avaluació i les decisions relatives al progrés acadèmic de l'alumnat al llarg de l'etapa. Té, per tant, validesa oficial acreditativa dels estudis realitzats.  
1.2. Els centres imprimiran l'historial acadèmic de l'alumne o alumna, segons el model publicat com a annex en les respectives ordes d'avaluació i proporcionat per l'aplicació informàtica corresponent, d'acord amb les següents característiques:  
- Paper suport: 100 g/m², color blanc lliure de clor, grandària DIN-A4.  
- Part superior esquerra de l'anvers: figurarà el logo de la Generalitat.   
- Part superior dreta de l'anvers: el logo de l'escut d'Espanya.  
1.3. En l'historial acadèmic haurà de figurar l'assignació d'un número per a cada alumne o alumna. Este mateix número també figurarà en l'expedient acadèmic i en l'informe per trasllat. Així mateix figurarà el número i sèrie del Llibre d'Escolaritat de l'Ensenyament Bàsic, ja que en este cas l'historial acadèmic és el document d'avaluació que suposa la continuïtat del citat llibre.  
1.4. L'historial acadèmic és obligatori per a tot l'alumnat que curse l'ensenyança bàsica. S'exceptua l'alumnat que curse formació bàsica de persones adultes.  
1.5. Correspon al centre docent on l'alumnat estiga escolaritzat la sol·licitud del número de l'historial acadèmic, i l'ompliment, custòdia i comprovació de l'autenticitat de les dades que s'hi reflectixen.   
1.6. Perquè l'historial acadèmic tinga plena validesa haurà d'estar correctament diligenciat en tots els seus aspectes d'acord amb el que s'establix en la present resolució. En tots els casos contindrà les firmes autògrafes en color blau, amb indicació de noms i cognoms de les persones que corresponga en cada cas.  
1.7. La transmissió d'informació entre els centres i les Direccions Territorials d'Educació es realitzarà a través de l'aplicació informàtica corresponent.  
1.8. Les Direccions Territorials d'Educació, a través del Servici d'Inspecció Educativa, realitzaran el seguiment i supervisió del procediment de sol·licitud d'assignació de número, i l'ompliment i la custòdia dels historials acadèmics. Així mateix, este servici resoldrà qualsevol consulta que puga plantejar-se durant este procés.  
2. Assignació del número de l'historial acadèmic.  
2.1. En el present curs 2007-2008, la direcció dels centres sol·licitarà l'assignació del número d'historial acadèmic de l'alumnat matriculat en el centre.  
Esta petició es realitzarà a través de disquet o qualsevol altre mitjà informàtic. Haurà de presentar-se abans del 30 d'abril de 2008.  
2.2. En el curs 2008-2009, els centres sol·licitaran l'assignació d'un número i obriran l'historial acadèmic per als alumnes que es matriculen per primera vegada a la Comunitat Valenciana.  
La sol·licitud d'assignació del número d'historial acadèmic s'efectuarà durant el mes d'octubre. En el cas de l'alumnat que s'escolaritze posteriorment, la sol·licitud del número es durà a terme durant el mes d'abril.  
2.3. En cursos successius, el programa informàtic permetrà assignar el número d'historial acadèmic a l'alumne en el moment de formalitzar la matrícula en el centre.  
2.4. Quan l'alumnat inicie l'etapa d'educació secundària obligatòria se li obrirà l'historial acadèmic d'educació secundària obligatòria i mantindrà el número de l'historial acadèmic d'educació primària.  
3. Ompliment i entrega.  
3.1. El centre on l'alumnat s'escolaritze, una vegada adjudicat el número, omplirà l'historial acadèmic segons els apartats següents:  
- Dades personals: d'acord amb la documentació que presente l'interessat i sense utilitzar abreviatures.  
- Incorporació a l'etapa: s'indicarà la data en què es va efectuar la matrícula.  
- Canvis de centre: s'omplirà quan l'alumne es trasllade a un altre centre per a continuar la seua escolarització.  
- Anys d'escolarització en l'etapa: a l'inici de cada any acadèmic s'omplirà la fila corresponent.  
- Resultats de l'avaluació: s'expressaran en els termes reflectits en les ordes d'avaluació corresponents.  
En educació primària, els resultats de l'avaluació es traslladaran a les respectives pàgines després de la finalització de cada cicle.  
Al finalitzar sext curs d'educació primària, es farà constar la data de la promoció a la següent etapa i s'imprimirà el document en què constarà la firma del secretari o secretària i del director o directora del centre on l'alumnat estiga escolaritzat.   
L'original de l'historial acadèmic d'educació primària s'entregarà a l'alumna o alumne i es remetrà una còpia d'este al centre on continue escolaritzat. Esta entrega es farà constar en l'apartat G, «Entrega de documentació», de l'expedient acadèmic.  
En educació secundària obligatòria els resultats de l'avaluació es consignaran una vegada realitzada la sessió d'avaluació ordinària i extraordinària. Així mateix, es consignaran les decisions de promoció i de proposta d'expedició de títol, junt amb la data en què s'adopten estes decisions, en les respectives pàgines.   
Al finalitzar l'etapa es farà constar la data de proposta per a l'expedició del títol o bé la data de finalització de la seua escolaritat en centres ordinaris. S'imprimirà el document on constarà la firma del secretari o la secretària amb el vistiplau del director o la directora.  
L'original de l'historial acadèmic d'educació secundària obligatòria s'entregarà a l'alumne o l'alumna quan haja sigut proposat per a l'expedició del títol de Graduat en Educació Secundària Obligatòria, o quan haja esgotat la seua escolarització en esta etapa en centres ordinaris. La seua entrega es farà constar en l'apartat H, «Entrega de l'historial acadèmic», de l'expedient acadèmic.  
3.2. En l'historial acadèmic de l'alumnat no s'inclouran dades referents a cursos anteriors al de l'obertura del dit historial.  
En cas que es detecten errors en l'historial acadèmic de l'alumnat, el centre on es trobe escolaritzat imprimirà un nou exemplar amb les dades rectificades i farà constar una diligència, segons model de l'annex 1.  
Tercer. Expedient acadèmic  
L'expedient acadèmic s'omplirà utilitzant l'aplicació informàtica corresponent d'acord amb allò que s'ha indicat en les ordes d'avaluació. S'imprimirà al finalitzar cada cicle en educació primària i cada any acadèmic en educació secundària obligatòria, fent constar la firma del secretari o la secretària i el vistiplau del director o directora del centre.  
A l'alumnat que inicie la seua escolarització en l'ensenyança bàsica se li obrirà el nou expedient acadèmic.  
Quan l'alumnat tinga obert expedient acadèmic, es farà constar el número de l'historial acadèmic i s'afegiran les pàgines corresponents del nou expedient a les ja omplides en anys acadèmics anteriors. També es farà constar el número del Llibre d'Escolaritat de l'Ensenyament Bàsic, en el cas que l'haguera tingut assignat.  
Quart. Actes d'avaluació  
Les actes d'avaluació s'ompliran d'acord amb la normativa vigent sobre avaluació en educació primària i en educació secundària obligatòria i d'acord amb els models proporcionats per l'aplicació informàtica.  
Quint. Custòdia de documents  
1. Els expedients acadèmics i les actes d'avaluació s'arxivaran en la secretaria del centre. Les Direccions Territorials d'Educació proveiran les mesures adequades per a la seua conservació o trasllat, en cas de supressió del centre.  
2. Correspondrà a la secretaria del centre tant la custòdia com l'expedició de les certificacions que se sol·liciten.  
3. Donat el seu caràcter, qualsevol sol·licitud de consulta d'estos documents haurà de ser autoritzada prèviament per la direcció del centre o per la persona o òrgan del centre en què el titular d'este delegue.  
4. La conselleria competent en matèria d'educació podrà establir la centralització electrònica dels expedients acadèmics, sense que supose una subrogació de les facultats inherents a les secretaries dels centres.  
Sext. Trasllat de documentació  
Tota la documentació necessària per al trasllat de l'alumnat a un altre centre haurà d'ajustar-se a la normativa vigent sobre avaluació en educació primària i en educació secundària obligatòria. Esta documentació estarà disponible en l'aplicació informàtica corresponent.  
Sèptim. Aplicació de la nova normativa per al tancament de llibre d'escolaritat i assignació del número de l'historial acadèmic  
1. Tancament del llibre d'escolaritat de l'ensenyança bàsica.  
Tots els llibres d'escolaritat de l'ensenyança bàsica que tenen efectes d'acreditació d'estudis fins a la finalització del curs 2006-2007, es tancaran per mitjà de la diligència que figura en el model de l'annex 2 per a la finalització del dit curs, havent d'inutilitzar les pàgines restants.   
Per a fer constar la diligència de tancament poden utilitzar-se les pàgines 12, 13 o 14 en educació primària i la pàgina 19 en educació secundària obligatòria.  
El llibre d'escolaritat de l'ensenyança bàsica no ha de destruir-se, sinó que romandrà arxivat en la secretaria del centre i s'entregarà a l'alumnat, junt amb el seu historial acadèmic d'educació secundària obligatòria, al finalitzar la seua escolarització en l'ensenyança bàsica en règim ordinari.   
En el cas que algun alumne o alumna, a la finalització del curs 2006-2007, s'haja traslladat de centre, el llibre haurà d'haver-se entregat al centre de destí degudament diligenciat, junt amb la resta de la documentació necessària. Si encara estiguera en poder del centre d'origen, este procedirà a tancar-lo amb la diligència que se cita en el model de l'annex 2 i el remetrà al centre de destí.   
No obstant això, si l'alumne o alumna s'ha traslladat i el centre d'origen ja ha enviat el llibre al centre de destí sense haver fet constar la diligència de tancament, serà el centre on l'alumne es trobe cursant estudis el que procedisca a tancar l'esmentat llibre, i farà constar la diligència segons el model de l'annex 2.  
Abans d'efectuar els tràmits sobre les comunicacions i la sol·licitud d'assignació de número d'historial acadèmic per al curs 2007-2008, els centres hauran d'haver actualitzat el seu Registre de Llibres Acreditatius d'Estudis. Per a això hauran d'haver introduït/actualitzat les dades referides als llibres d'escolaritat de l'alumnat que estiga matriculat en el centre el present curs 2007-2008, encara que estiguen tancats.  
2. Custòdia i entrega.  
El llibre d'escolaritat de l'ensenyança bàsica romandrà arxivat en la secretaria del centre fins a l'entrega al seu titular.  
Quan l'alumnat finalitze educació primària, o es trasllade de centre, el centre d'origen remetrà el llibre d'escolaritat junt amb la resta de la documentació establida, al centre de destí.   
En acabar els estudis d'ensenyança bàsica o superar el període màxim de permanència en centres ordinaris, s'entregaran el llibre i l'historial acadèmic d'educació secundària obligatòria.   
3. Interpretació i dubtes.  
Correspon a la Direcció General d'Ordenació i Centres Docents dictar totes les instruccions que siguen necessàries per a la interpretació de la present resolució i a la Inspecció d'Educació assessorar els centres per aclarir o resoldre dubtes sobre la seua aplicació.  
València, 5 de març de 2008.- El director general d'Ordenació i Centres Docents: Francisco Baila Herrera.  
ANNEX 1 / ANEXO 1  
DILIGÈNCIA EN CAS D'ERRORS EN L'HISTORIAL ACADÈMIC   
DILIGENCIA EN CASO DE ERRORES EN EL HISTORIAL ACADÉMICO  
Diligència per a fer constar que l'historial acadèmic de l'alumne o alumna:  
   
es reimprimix amb data per a corregir errors detectats en el seu ompliment. En l'historial es fan constar les dades tal com figuren en el seu expedient acadèmic.  
Diligencia para hacer constar que el historial académico del alumno o alumna:  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
se reimprime con fecha para corregir errores detectados en su cumplimentación. En el mismo se hacen constar los datos tal y como figuran en su expediente académico.  
data / fecha \_\_\_\_\_\_\_\_\_\_\_\_\_\_\_\_\_.  
 Vist i plau / Vº Bº  
 Director/a Secretari/ària / Secretario/a  
(Segell del centre / Sello del centro)  
Firma: Firma:   
ANNEX 2 / ANEXO 2  
MODEL DE DILIGÈNCIA DE TANCAMENT DE LLIBRE D'ESCOLARITAT BÀSICA  
MODELO DE DILIGENCIA DE CIERRE DE LIBRO DE ESCOLARIDAD BÁSICA  
Diligència per a fer constar que, després de la implantació de la Llei Orgànica 2/2006, de 3 de maig, d'Educació, d'acord amb l'Orde del Ministeri d'Educació i Ciència 1845/2007, de 19 de juny (BOE de 22.06.2007) a la finalització del curs 2006-2007 el present Llibre d'Escolaritat queda tancat, i queda inutilitzat des de la pàgina \_\_\_\_\_\_\_ fins al final.  
Diligencia para hacer constar que, tras la implantación de la Ley Orgánica 2/2006, de 3 de mayo, de Educación, de acuerdo con la Orden del Ministerio de Educación y Ciencia 1845/2007, de 19 de junio (BOE de 22.06.2007) a la finalización del curso 2006-2007 el presente Libro de Escolaridad queda cerrado, quedando inutilizado desde la página \_\_\_\_\_\_\_ hasta el final.  
data / fecha \_\_\_\_\_\_\_\_\_\_\_\_\_\_\_\_\_.  
 Vist i plau / Vº Bº  
 Director/a Secretari/ària / Secretario/a  
(Segell del centre / Sello del centro)  
Firma: Firma: